b'\n_START_ARTICLE_\nKongo civilizacija\n_START_SECTION_\nGeografija\n_START_PARAGRAPH_\nKongo civilizacija klest\xc4\x97jo Vidurio Afrikoje Afrikos vakarin\xc4\x97je pakrant\xc4\x97je._NEWLINE_Regiono \xc5\xa1iaur\xc4\x97je plyti retai gyvenami tropiniai Kongo mi\xc5\xa1kai, kurie tapo nat\xc5\xabralia geografine riba, skirian\xc4\x8dia nuo Benino ir Sahelio civilizacij\xc5\xb3. Pietuose region\xc4\x85 riboja dykumingi plotai\xc2\xa0\xe2\x80\x93 Kalaharis ir Namibijos dykuma. Rytuose Kongo civilizacijos riba yra neai\xc5\xa1ki, ir ten egzistavo Pietin\xc4\x97s Afrikos valstyb\xc4\x97s._NEWLINE_Did\xc5\xbeiausia regiono up\xc4\x97 yra Kongas.\n_START_SECTION_\nBant\xc5\xb3 migracija\n_START_PARAGRAPH_\nSeniausi Kongo regiono gyventojai buvo pigm\xc4\x97jai, ir koisanai, o prie\xc5\xa1 m\xc5\xabs\xc5\xb3 er\xc4\x85 regionas patyr\xc4\x97 bantu migracij\xc4\x85, kuri pakeit\xc4\x97 vietos gyventoj\xc5\xb3 tautin\xc4\x99 sud\xc4\x97t\xc4\xaf._NEWLINE_Bantu buvo \xc4\xafvald\xc4\x99 gele\xc5\xbeies apdirbim\xc4\x85, kas leido jiems i\xc5\xa1stumti vietines akmens am\xc5\xbeiaus visuomenes \xc4\xaf retai gyvenamus regionus. Sulig bantu at\xc4\x97jimu daugelyje regiono viet\xc5\xb3 susiformavo \xc5\xbeemdirbyst\xc4\x97s \xc5\xbeidiniai, susidar\xc4\x97 prielaidos atsirasti auk\xc5\xa1tesniai kult\xc5\xabrai.\n_START_SECTION_\nAnkstyvosios bakong\xc5\xb3 ir mbund\xc5\xb3 valstyb\xc4\x97s\n_START_PARAGRAPH_\nVienos pirm\xc5\xb3j\xc5\xb3 regione buvo bakong\xc5\xb3, mbund\xc5\xb3 taut\xc5\xb3 valstyb\xc4\x97s vakaruose. Bakongai u\xc5\xbe\xc4\x97m\xc4\x97 teritorij\xc4\x85, kuri\xc4\x85 dabar sudaro piet\xc5\xb3 Kongo Respublika, vakar\xc5\xb3 Kongo Demokratin\xc4\x97 Respublika ir \xc5\xa1iaur\xc4\x97s vakar\xc5\xb3 Angola. Mbundai gyveno \xc4\xaf pietus nuo j\xc5\xb3._NEWLINE_Iki XV a. bakongai sugeb\xc4\x97jo sukurti Kongo imperij\xc4\x85, kuri buvo grei\xc4\x8diau atskir\xc5\xb3 valstyb\xc4\x97li\xc5\xb3 federacija, \xc4\xafgijusi hegemonij\xc4\x85 vakariniame Kongo regione. Valstyb\xc4\x97 buvo i\xc5\xa1pl\xc4\x97tusi galing\xc4\x85 prekybin\xc4\xaf tinkl\xc4\x85 visame regione, prekiaudama rafija, metalais ir deimantais. Tai l\xc4\x97m\xc4\x97 auk\xc5\xa1tos kult\xc5\xabros plitim\xc4\x85 gilyn \xc4\xaf \xc5\xbeemyn\xc4\x85, pas sudar\xc4\x97 prielaidas susiformuoti naujoms valstyb\xc4\x97ms.\n_START_SECTION_\nPaj\xc5\xabrio valstyb\xc4\x97s XV\xe2\x80\x93XVIII a.\n_START_PARAGRAPH_\nXV a. atvyk\xc4\x99 portugalai rado klestin\xc4\x8di\xc4\x85 Kongo valstyb\xc4\x99, su kuria u\xc5\xbemezg\xc4\x97 diplomatinius santykius. Kongo valdovai netrukus pri\xc4\x97m\xc4\x97 krik\xc5\xa1\xc4\x8dionyb\xc4\x99 ir \xc4\x97m\xc4\x97 vadintis portugali\xc5\xa1kais vardais._NEWLINE_Suklest\xc4\x97jus verg\xc5\xb3 prekybai, vis svarbesn\xc4\x97s tapo paj\xc5\xabrio sritys ir miestai, kurie \xc4\xafgavo vis didesn\xc4\xaf savaranki\xc5\xa1kum\xc4\x85 nuo Kongo imperijos. Tarp j\xc5\xb3 buvo Loangas, Kakongas, Ngojo ir Sojo._NEWLINE_Portugalai XVI\xe2\x80\x93XVII a. paj\xc5\xabryje \xc4\xafk\xc5\xabr\xc4\x97 stiprius verg\xc5\xb3 prekybos ta\xc5\xa1kus, kurie ilgainiui i\xc5\xa1augo \xc4\xaf didelius miestus. Stipriausi tarp j\xc5\xb3 buvo Kabinda, Luanda, Bengela. Ypa\xc4\x8d aktyviai portugalai rei\xc5\xa1k\xc4\x97si pietin\xc4\x97je regiono dalyje, mbund\xc5\xb3 srityse. Jie kovojo su mbund\xc5\xb3 valstybe Ndongo, XVII a. paskatino prie\xc5\xa1i\xc5\xa1k\xc4\x85 taut\xc4\x85 imbangala i\xc5\xa1 ryt\xc5\xb3 nusiaubti mbund\xc5\xb3 sritis. Po \xc5\xa1io neramum\xc5\xb3 laikme\xc4\x8dio 1626\xc2\xa0m. \xc4\xaf Ndongo sost\xc4\x85 s\xc4\x97do karalien\xc4\x97 Nzinga, kuriai pavyko suvienyti Kongo regiono valstybes (Kong\xc4\x85, Matamb\xc4\x85, Kasad\xc5\xbee, Dembo ir kt.) \xc4\xaf bendr\xc4\x85 kov\xc4\x85 prie\xc5\xa1 portugalus._NEWLINE_Ta\xc4\x8diau 1671\xc2\xa0m. Ndongo valstyb\xc4\x97 buvo u\xc5\xbeimta portugal\xc5\xb3, o vietinis pasiprie\xc5\xa1inimas pasitrauk\xc4\x97 \xc4\xaf Matamb\xc4\x85. Ten mbundai i\xc5\xa1silaik\xc4\x97 iki XVIII a. vidurio. Ma\xc5\xbedaug tuo metu portugalai u\xc5\xbe\xc4\x97m\xc4\x97 ir ovimbundu valstyb\xc4\x99 pietuose, taip duodami prad\xc5\xbei\xc4\x85 dabartinei Angolos teritorijai._NEWLINE_1665\xe2\x80\x931709\xc2\xa0m. Kongo imperijoje vyko pilietinis karas, kurio metu kovojo kelios aristokrati\xc5\xa1kos gimin\xc4\x97s. \xc5\xa0iuo karu naudojosi portugalai, kurie siek\xc4\x97 nusilpninti vietos vald\xc5\xbei\xc4\x85. Nors karo pabaigoje Kongo valstyb\xc4\x97 i\xc5\xa1liko, ta\xc4\x8diau ji labai nusilpo, o daugyb\xc4\x97 gyventoj\xc5\xb3 buvo parduoti vergais._NEWLINE_XIX a. prad\xc5\xbeioje portugalai kontroliavo beveik vis\xc4\x85 Kongo regiono paj\xc5\xabr\xc4\xaf, taip pat Angolos gilum\xc4\x85. J\xc5\xb3 miestai Kabinda, Luanda, Bengela buvo vieni stipriausi\xc5\xb3 Afrikoje, per kuriuos vyko verg\xc5\xb3 prekyba su Brazilija, d\xc4\x97l ko abi \xc5\xa1alys turi daug kult\xc5\xabrini\xc5\xb3 pana\xc5\xa1um\xc5\xb3.\n_START_SECTION_\nXIX am\xc5\xbeius\n_START_PARAGRAPH_\nXIX a., ypa\xc4\x8d II pus\xc4\x97, \xc5\xbeym\xc4\x97jo did\xc5\xbeiul\xc4\x99 kriz\xc4\x99 tradicin\xc4\x97se Kongo civilizacijos valstyb\xc4\x97se, kuomet vyko svarb\xc5\xabs geopolitiniai poky\xc4\x8diai. Paj\xc5\xabrio teritorijas kolonizavo europie\xc4\x8diai. \xc4\x8cia seniau \xc4\xafsitvirtin\xc4\x99 portugalai susid\xc5\xabr\xc4\x97 su ar\xc5\xa1ia konkurencija, kuri vyko d\xc4\x97l \xc5\xbealiav\xc5\xb3\xc2\xa0\xe2\x80\x93 kau\xc4\x8diuko, medviln\xc4\x97s ir palmi\xc5\xb3 aliejaus._NEWLINE_1868\xc2\xa0m. pranc\xc5\xabz\xc5\xb3 pasi\xc5\xb3stas Pierre Savorgnan de Brazza tyrin\xc4\x97jo \xc5\xa1iaurines Kongo regiono sritis (dab. Gabonas ir Kongo Respublika), kol \xc4\xafsitvirtino Teke karalyst\xc4\x97s \xc5\xbeem\xc4\x97se, kur \xc4\xafk\xc5\xabr\xc4\x97 Brazavil\xc4\xaf. Tuo pat metu belg\xc5\xb3 si\xc5\xb3stas Stanlis tyrin\xc4\x97jo sritis \xc4\xaf pietus nuo Kongo._NEWLINE_1884\xe2\x80\x931885\xc2\xa0m. Berlyno konferencijoje visas Kongo civilizacijos regionas buvo padalintas tarp Portugalijos, Belgijos ir Pranc\xc5\xabzijos, nustatytos sienos, kurios dabar sudaro \xc5\xa1iuolaikini\xc5\xb3 valstybi\xc5\xb3 sienas.'